《谢王胜之行部浙东还示诗》
宋代·沈遘

雒阳贵公子，才气盖九州。言从承明观，出治东诸侯。

绣衣自天下，龙节横江浮。威声雷霆发，惠泽河汉流。

簿领谢俗吏，清谈揖前修。三月初行部，飞帆绝潮头。

诸山嶙嶙出，委蛇转前驺。众川淙淙来，方洋放扁舟。

仁智得所好，逍然忘百忧。历访宁惮远，穷探讵辞幽。

高怀期康乐，遁迹嘉远游。从容顾宾从，此乐复有不。

长歌裁大句，从者谁敢酬。归来特示我，明珠知闇投。

我本丘樊士，久巳失厥谋。终无考槃刺，但有伐檀羞。

庶几不远复，未愧公阅休。

作者简介：（1028—1067）杭州钱塘人，字文通。仁宗皇祐元年进士。历江宁府通判、知制诰、知杭州。明于吏治，令行禁止。召知开封府，迁龙图阁直学士，拜翰林学士、判流内铨。母亡既葬，庐墓下，服丧未竟而卒。有《西溪集》。